Gandia rendeix homenatge a l'artista Álex Alemany amb la mostra 'Vivir para pintar'
18 setembre 2024

## Gandia rendeix homenatge a l'artista Álex Alemany amb la mostra 'Vivir para pintar'18 setembre 2024Última actualització: 18 setembre 2024

![](../gestion/img/21f49e9cad53c0925d14ab9d331aac93460118233cc32b7777981d2b8b82de15.jpg)  
  

L'**alcalde de Gandia, José Manuel Prieto**; la **regidora de Cultura i Turisme, Balbina Sendra**, i altres membres de la corporació municipal assistiren ahir a la **Casa de la Marquesa** per participar en l'acte d'inauguració de **'Vivir para pintar'**, una exposició sobre el **pintor gandienc Àlex Alemany**, que va morir en 2021. Aquesta exposició està inclosa en la programació de la Fira i Festes 2024 junt amb les altres cinc mostres d'art.  
  
La mostra, que podrà visitar-se **fins al pròxim 13 d'octubre**, proposa una visió retrospectiva de la seua obra, que s'emmarca dins de moviments com el realisme màgic o l'abstracte impressionista i barreja conceptes comuns amb formes oníriques.  
  
L'alcalde va destacar en la seua intervenció que aquesta no només és _"una assignatura pendent que tenia la ciutat"_, sinó que també es tracta del _"millor tribut que li podem fer els gandians a la seua persona i al seu gran llegat artístic"_.  
  
Després de destacar el seu valor com a artista i com a persona que _"no es presentava a concursos ni certàmens, sinó que es guanyava la vida amb el seu ofici"_, Prieto ha agraït, tant la presència de la seua **vídua, María Hernández**, com el suport de la **Fundació Mutua Levante** i el treball del **Departament de Cultura** per fer realitat la mostra.  
  
L'exhibició pot visitar-se, **de dilluns a dissabte en horari de 10:30 a 14 hores i de 17:30 a 20 hores**, o bé els **diumenges en horari de 18 a 20 hores**.  
  
  
**Sobre l'artista**  
  
Nascut a Gandia un 5 de gener de 1943, Álex Alemany va cursar els seus estudis de batxillerat a les Escoles Pies. Als 17 anys, començà una nova etapa a l'Escola d'Arts i Oficis de València, on es va preparar per a entrar a l'Acadèmia de Belles Arts de San Carlos.  
  
En 1965, i amb vint-i-dos anys, viatjà a París, on va tindre l'oportunitat de rebre lliçons d'altres artistes contemporanis. Ja amb 25, es va desplaçar fins a Londres per ampliar els seus estudis a la National Portrait Gallery.  
  
Durant la seua joventut, va passar per diferents estils artístics, com ara el realisme màgic, fins a trobar la seua pròpia manera de pintar. A 1975 es va instal·lar a Madrid i va alternar el seu treball com a retratista amb la creació d'obres surrealistes.  
  
Entre les persones que va retratar al llarg de la seua vida estan els reis d'Espanya, diversos membres de la Família Reial, rectors d'universitats, presidents de diputacions, alcaldes, degans de diferents disciplines, etc.  
  
Entre 1993 i 2004, va presidir el Cercle de Belles Arts de València, fou anomenat Acadèmic Electe de la Reial Acadèmia de la Cultura Valenciana i es mudà a la capital del Túria, on va faltar el 15 de setembre de 2021.

[Twittear](https://twitter.com/share)